[{"text_idx": "#000006", "text": "\u201cMae un digwyddiad yn sefyll mas lle ro\u2019n i\u2019n credu bo fy rhieni yn trio bwydo bwyd cath i fi \u2013 ond tun o tiwna oedd e!\u201d"}, {"text_idx": "#000008", "text": "Mae\u2019r gyfres yma\u2019n bwrw golwg ar atgofion rhai o wynebau cyfarwydd Cymru am fwyd a sut mae hynny wedi dylanwadu eu harferion bwyta heddiw. Yr wythnos hon, mae Sio\u0302n Tomos Owen, yr arlunydd, cyflwynydd teledu a radio, awdur, a bardd yn rhannu ei atgofion bwyd. Mae e\u2019n byw yn y Rhondda gyda\u2019i deulu..."}, {"text_idx": "#000009", "text": "Pethau melys yw fy atgofion cyntaf o fwyd. Mae \u2019na lun ohona\u2019i yn joio hufen ia\u0302 fel bachgen bach a dw i\u2019n cofio dal y cornet yn fy llaw ac yna\u2019n llyfu\u2019n araf. Doedden i\u2019m yn cael llawer o siwgr fel plentyn felly yn amlwg roedd y llyfiad cyntaf yna fel roced ac, yn o\u0302l Mam a Dad, es i bach yn bananas am chydig ar o\u0302l \u2018nny! Hefyd mae Dad yn hoff iawn o ddweud y stori am y tro gofynnes i am hufen ia\u0302 ar pier Bangor. Mynnes i bo fi moyn hufen ia\u0302 siocled er bo Dad yn f\u2019atgoffa mod i ddim yn hoffi blas hufen ia\u0302 siocled."}, {"text_idx": "#000010", "text": "\u201cOnd fi moyyyn hufen ia\u0302 siocled!\u201d"}, {"text_idx": "#000011", "text": "Ar o\u0302l cwyno a chweryla, nath Dad o\u2019r diwedd prynu un siocled i mi, llyfes i a dweud: \u201cFi ddim yn hoffi hufen ia\u0302 siocled,\u201d cyn taflu\u2019r hufen ia\u0302 i\u2019r gwylanod. Roedd bron i Dad daflu fi i\u2019r gwylanod \u2018fyd! A dw i dal ddim yn hoffi hufen ia\u0302 siocled."}, {"text_idx": "#000012", "text": "Sio\u0302n Tomos Owen yn blentyn"}, {"text_idx": "#000013", "text": "Mae un digwyddiad mewn carafa\u0301n yn sefyll mas yn fy nghof lle ro\u2019n i\u2019n credu bo fy rhieni yn trio bwydo bwyd cath i fi \u2013 ond tun o tiwna oedd e! Un o fy nghas fwydydd yw tiwna mayonnaise \u2013 dw i ddim yn hoffi\u2019r arogl, y blas na\u2019r sw\u0302n mae\u2019n gwneud wrth ei greu."}, {"text_idx": "#000014", "text": "Mae mor od i feddwl yn o\u0302l nawr gan mod i\u2019n hoff o drio bob math o fwydydd weird hefyd ond pan oedden i\u2019n fach roeddwn i\u2019n fussy iawn. Roedd Mam a Dad yn mynd yn wallgo\u2019 achos bysen i ddim hyd yn oed yn trio bwyd newydd."}, {"text_idx": "#000015", "text": "Ond daeth y troad pan es i ar brofiad gwaith yn Blwyddyn 10 i Lanfair ym Muallt. Roedd yn rhaid i fi aros mewn B&B ac ro\u2019n i\u2019n cael brecwast a swper yno, a chinio gyda saer coed. Dw i\u2019n dal i gredu bod Mam wedi rhoi rhestr o\u2019r bwydydd gwaethaf i\u2019r B&B i goginio i fi am yr wythnos yna \u2013 ges i afu a winwns, tiwna mayonnaise bake, cawl stilton a brocoli, a treip. Er mwyn osgoi llwgu ac i beidio bod yn amharchus, bwytes i bob pryd ond wnes i ddim anadlu trwy fy nhrwyn fel bo fi ddim yn gorfod ei flasu \u2013 tric wnes i ddefnyddio am flynyddoedd ar o\u0302l \u2018nny i blesio fy rhieni! Sai\u2019n gwybod sut na phryd newidies i hoffi\u2019r bwydydd ond falle wnes i anghofio mod i ddim yn hoffi rhai pethe ac yna dechrau eu bwyta am bleser. Ond am y tiwna mayonnaise..."}, {"text_idx": "#000016", "text": "Mam, Dad a Mam-gu wnaeth ddysgu gwahanol elfennau o goginio i mi. Roedd Mam-gu yn draddodiadol iawn a hi ddysgodd pethau fel teisen Victoria Sponge a chawl i mi, roedd Dad yn llysieuwr am gyfnod (a newydd neidio no\u0302l ar y wagon yn ddiweddar) a hefyd roedd yn hoff iawn o fwydydd Indiaidd felly jo\u0302c y teulu oedd ei fod mond yn gwybod sut i goginio reis a dahl achos \u2018na beth roedden i\u2019n cael os taw tro Dad oedd e. Yna roedd gan Mam ryseitiau teuluol fel \u201cTeisen Anti Niwr\u201d a\u2019r ffordd roedd hi\u2019n gwneud grefi cinio dydd Sul. Dw i\u2019n cofio hi\u2019n dangos rhain i fi mewn llyfr bach gyda\u2019i llawysgrifen drosto cyn i mi fynd i ffwrdd i\u2019r brifysgol fel math o \u201crights of passage\u201c."}, {"text_idx": "#000017", "text": "Dw i\u2019n obsessed gyda bwyd Eidalaidd. Tasen i\u2019n gallu se\u2019n i\u2019n bwyta pasta a pizza bob dydd.. a dw i bron iawn yn, a bod yn onest."}, {"text_idx": "#000018", "text": "Traddodiad teuluol wythnosol ni yw Nos Sadwrn Pizza a ffilm. Prynes i ffwrn pizza \u2018Ooni\u2019 nwy yn y clo mawr a dw i heb ddifaru o gwbl. Dw i\u2019n dwli arno fe, a\u2019r holl broses o greu\u2019r pizzas. Dw i\u2019n gwneud y toes diwrnod neu ddau cyn, ac yna\u2019n gwneud popeth ar y noson, y so\u0302s a\u2019r selsig ffenigl melys. Dwi \u2019di darganfod y toes perffaith nawr gan ddefnyddio rhywbeth o\u2019r enw Diastatic Malt a Dw\u0302r Mwg y dderwen gan Halen Mo\u0302n. Mae\u2019n rhoi blas mor unigryw i\u2019r toes. Y drafferth nawr yw dw i di sbwylio\u2019n hunan erbyn hyn achos dw i heb ffeindio un pizza o\u2019r siop sy\u2019n cymharu \u2018da rhai fi ac yn diflasu os dw i\u2019n anghofio gwneud y toes ac yn gorfod bwyta pizza arferol."}, {"text_idx": "#000019", "text": "Mae dau ginio Dolig yn sefyll mas, un yn fy arddegau hwyr lle prynodd mam capon yn lle twrci, ac roedd e\u2019n anhygoel. Yna cinio Dolig eto pan wnes i wneud \u201csbrowts next lefel\u201d Chris \u201cFlamebaster\u201d Roberts am y tro cyntaf, lle chi\u2019n ffrio nhw\u2019n sych yna\u2019n ychwanegu garlleg, brwyniaid a menyn a dripio fe drostyn nhw wrth iddyn nhw ffrio. Ffrwydrodd fy synhwyrau, ac ers \u2018nny dw i di neud nhw bob cyfle dw i\u2019n cael."}, {"text_idx": "#000020", "text": "Y pryd gore mewn bwyty oedd pan oedden ni ym Mhortiwgal. Dw i\u2019n dwli ar fwyd mo\u0302r ac ar ein hail wyliau gyda\u2019n gilydd, wnaeth fy ngwraig a fi safio digon o arian i fwyta mas bob nos ac aethon ni i le oedd yn chware miwsig Mariachi. Wnes i ordro \u201cBlas y mo\u0302r\u201d a photel o win a dewisodd fy ngwraig gig oen a Coke. Daethon nhw a bwyd fy ngwraig mas, yna daethon nhw a un fi mas ar droli ac mi wnaeth dau weinydd godi\u2019r pla\u0302t anferth arian yma oedd yn llawn cimwch, tri math o gorgimychiaid, cranc, wystrys, cerrig gleision, cocos a sparkler yn y canol. Daeth y cantorion Mariachi draw r\u2019un pryd a gofyn os oedden ni\u2019n dathlu ein priodas?"}, {"text_idx": "#000021", "text": "Na, atebais, dim ond dyn sy\u2019n hoff iawn o\u2019i fwyd!"}, {"text_idx": "#000022", "text": "Sio\u0302n Tomos Owen gyda\u2019i wraig"}, {"text_idx": "#000023", "text": "Ges i Taste \u2013 Stanley Tucci fel anrheg Dolig llynedd a dw i wedi gwylio\u2019r ddwy gyfres Searching for Italy ar iPlayer ac ers \u2018nny dw i di bod yn ceisio creu bob pryd dw i wedi gweld. Bob amser cinio pan dw i\u2019n gweithio gartref dw i\u2019n creu rhyw fath o bryd bach pasta. Yr un dw i\u2019n ceisio ei wneud a dal heb gael yn iawn yw\u2019r un fwyaf syml, Spaghetti alla Nerano, sef Spaghetti gyda dim ond corbwmpenni neu Zuccini, fel maen nhw\u2019n galw nhw yn y gyfres. Chi\u2019n deep fat ffrio\u2019r corbwmpenni yna\u2019n gadael nhw yn yr oergell dros nos, yna\u2019n twymo nhw lan gydag ychydig o fenyn a dw\u0302r pasta a dyna fe! Mae\u2019n anhygoel o flasus a dim ond tri chynnwys."}, {"text_idx": "#000024", "text": "Ond o ran rysa\u0301it teuluol, yr un sy\u2019n sefyll mas mwy nag unrhyw un arall yw \u201cTeisen Anti Niwr\u201d mae Mam yn neud. Dw i\u2019n gwbl hopeless yn ceisio ei gwneud. I fod yn onest sai\u2019n foi teisenni o gwbl OND am \u201cDeisen Anti Niwr\u201d Mam."}, {"text_idx": "#000031", "text": "Cegin Medi: Frittata i\u2019r teulu"}, {"text_idx": "#000038", "text": "Dwi wedi anghofio fy nghyfrinair"}]